Atli Dam

**Atli Pæturssonur Dam** (1932–2005) var en færøysk politiker. Han er Færøyenes lengst sittende regjeringssjef (lagmann) gjennom tidene. Han ledet Færøyenes regjering fra 1970 til 1981, fra 1985 til 1989 og til sist fra 1991 til 1993. Han representerte det sosialdemokratiske partiet Javnaðarflokkurin.

## Familiebakgrunn og yrkeskarrière
Atli Dam vokste opp på Tvøroyri som sønn av lærer, regjeringssjef, lagtings- og folketingsmann Peter Mohr Dam og hustru Sigrid Ragnhild (født Strøm). Han var gift med seminaradjunkt Ása Hátún. Deres datter Helena Dam á Neystabø har også vært og medlem av lagting og regjering. Det har også Atli Dams niese Rigmor Dam. 

Han var utdannet maskiningeniør fra 1964 og arbeidet i det danske selskapet Haldor Topsøe A/S frem til han ble trukket inn i Færøyenes regjering i 1970.

## Politisk arbeid
Han kom tidlig inn i det politiske miljøet på Suðuroy, en bastion for Javnaðarflokkurin. Faren var partileder og lagmann for samme parti. Etter at samferdsels- og fiskeriminister Villi Sørensen døde på nyttårsdagen i 1970, ble Dam utpekt til hans etterfølger i Djurhuus-regjeringen den 9. mars.

Atli Dam ble valgt inn på Lagtinget fra Suðuroy i 1970, og kunne allerede 11. desember samme år danne sin første regjering, en koalisjon mellom Javnaðarflokkurin, Sambandsflokkurin og Sjálvstýrisflokkurin. Denne ble videre erstattet av hans andre regjering, hvor Javnaðarflokkurin hadde Tjóðveldisflokkurin og Fólkaflokkurin med på laget. Dam ble sentral i fiskeriforhandlinger med andre land, som Norge, Island og Sovjetunionen. Det var i hans regjeringstid at Færøyene utvidet sin fiskerigrense til 200 nautiske mil, og han var også sentral i forbindelse med forhandlingene mellom Færøyene og Sovjetunionen om et tett fiskerisamarbeid. Dam var også med til å forhandle frem avtalen med Danmark som fortsatt sikrer at mulige olje- og gassinntekter på færøysk sokkel kun skal gå til Færøyene og ikke deles med Danmark. Den nevnte avtalen var startskuddet til forberedelsene til oljeletingen på færøysk sokkel. De sittende regjeringspartiene partiene dannet Atli Dams tredje regjering i 1979, men måtte gå av til fordel for Pauli Ellefsens regjering, en ren borgerlig regjering, etter valget i 1980.

Dam kom tilbake som lagmann i sin fjerde og femte regjering 1985–1989. Viktigste regjeringspartner var Tjóðveldisflokkurin. Før han kunne danne sin sjette regjering i 1991, representerte han også Færøyene i Nordisk råd 1989–1991 og ble gjenvalgt til Lagtinget i 1990, denne gang fra Suðurstreymoy. Han var valgt til det danske Folketinget fra Færøyene 1987–1988 og 1990–1994, men Jacob Lindenskov møtte i hans sted 1987–1988 og 1990–1993.

Under den færøyske bankkrisen gikk Dam av som lagmann og partileder, og Marita Petersen ble hans etterfølger. Dam falt ved både lagtings- og folketingsvalget i 1994 og trakk seg tilbake fra politikken.

Han var visedirektør i Færøernes Realkreditinstitut fra 1981 til 1985 og igjen fra 1989 til sin død.

## Se også
* Atli Dams første regjering, 1970–75
* Atli Dams andre regjering, 1975–79
* Atli Dams tredje regjering, 1979–81
* Atli Dams fjerde regjering, 1985–88
* Atli Dams femte regjering, 1988–89
* Atli Dams sjette regjering, 1991–93
* Færøyenes landsstyre (*regjering*)

## Kilder
* *Løgtingið 150 – Hátíðarrit*, bind 2 (2002), s. 265. (PDF )

## Referanser